Almarie du Preez reik eerste enkelsnit uit – SA-ARTISTS
Almarie du Preez, met haar strelende fluweelstem, het beslis geen bekendstelling nodig in musiek- of vermaakkringe nie. Dié voormalige JAM-aanbieder het oor die afgelope sewe jaar nie net naam gemaak as sangeres, liedjieskrywer, omroeper en verhoogkunstenaar nie, maar ook as aktrise, skrywer en TV-aanbieder.
Haar eerste Afrikaanse enkelsnit, Jy Vir My, is pas vrygestel. Dit is ’n lekkerluister-poptreffer met betekenisvolle lirieke en ’n meesleurende wysie, wat die luisteraar vir lank sal bybly. “Die liedjie gaan oor die ontdekking van ewigdurende liefde. Dit gee hoop dat die mooiste ontmoetings opgesluit lê in daardie oomblikke, waar jy nie soek nie, en dit jou bly vind. Dit gaan ook daaroor dat dit soms tyd neem om te besef dat ’n persoon alles is waarna jou hart smag en selfs al werk dinge nie uit nie, dans die mooi van die herinneringe voort. Ek dink elke persoon hunker na ware liefde en of jy steeds soekend is, of reeds daardie persoon het, gaan Jy Vir My almal nostalgies laat,” vertel sy.
Volgens Almarie, is liefde nie ’n onderwerp waaroor sy maklik skryf nie en dat ’n vorige verhouding die inspirasie was agter hierdie treffer. “Die verhouding het baie spontaan ontstaan, maar dit het my ’n paar jaar geneem om die persoon regtig raak te sien. Dit was dus nie liefde-met-die-eerste-oogopslag nie. Ek het die musiek en woorde geskryf vir die liedjie, terwyl StoneBear & Mayor gehelp het met die verwerking daarvan.”
Almarie is al van kleins af versot op musiek en is deur haar ouers blootgestel aan legendes soos Laurika Rauch, Roy Orbison, Koos du Plessis en Queen. Sy het ook gereeld na treffersparades oor die radio geluister en daarvan gedroom om eendag deel van ’n rockgroep te wees. Hierdie droom is jare later verwesenlik, toe sy die voorsanger geword het van die groep, Friday & The Hype. Hierdie talentvolle ster het reeds op skool begin instrumente speel en spog met Graad 8-musiekgradering van Unisa in Klavier, meestersgraad in Musiekterapie en het ook formele sangopleiding gehad.
Alhoewel sy haar hele lewe lank doenig is met musiek, het haar loopbaan eers regtig in 2010 vlamgevat, nadat sy ’n akoestiese weergawe van die Straatligkinderstreffer, Kan Ek Met Jou Dans, gedoen het wat baie positief ontvang is en steeds lugtyd kry oor die radio en op die kassie. Sedertdien het sy al saam met baie gesoute sangers, soos Bouwer Bosch, Robbie Wessels en STELLA, gesing en was selfs mede-skrywers vir musiek wat in flieks soos Mooirivier en Strikdas gebruik is. Sy beskou die solo-verhoogproduksie, Almarie Vir Altyd, wat sy in 2013 by Atterbury Theatre gedoen het, asook haar rol as aanbieder van JAM op kykNET NOU!, as van die hoogtepunte van haar loopbaan. Rolle in programme soos Binnelanders en Generations, asook in die fliek, The Roar (saam met Heinz Winckler) en ’n gereelde radioprogram op Radio Kansel het haar plek in die vermaaklikheidsbedryf verder verstewig. Sy is ook al vir jare lank aanbiddingsleier by Moreletapark Gemeente in Pretoria. “Ek hou ewe veel van televisie en die verhoog. Op die kassie geniet ek dit om elke mens, met wie ek ’n onderhoud doen, saam met die kykers te kan ontdek. Op die verhoog is my gunstelingplek agter ’n vleuelklavier, terwyl ek sing,” deel sy.
Coldplay, One Rebuplic, Tori Amos, Sting en Florence & The Machine is van die musikante wat ’n invloed gehad het op Almarie se musiekstyl. Sy het ook groot waardering vir Loki Rothman en Chris Chameleon se musiek. Alhoewel sy ’n honneursgraad in Sielkunde het, sou sy nie omgegee het om ’n loopbaan as renjaer op die proef te stel nie. Die bedryf het haar ook geleer om eg te wees aan wie sy is. “Jou beste kans om volhoubaar gelukkig te wees, as musikant, is om musiek te maak wat ’n uitvloeisel is van wie jy is en nie van wat jy dink mense wil hoor nie.”
Almarie het nog baie musiekdrome om te verwesenlik, wat ’n nuwe album – waaroor sy nie nou te veel wil verklap nie – insluit. Sy sal ook nog graag saam met Francois van Coke wil werk, omdat die eerlikheid in sy lirieke haar inspireer en hulle stemme goed sal saamwerk. “Ek bewonder elke musikant wat hard werk en musiek maak wat strook met wie hulle is. My plan is om al my ervarings en denke in nuwe musiek te omskep, wat luisteraars sal aanraak en hoop gee. Ek wil graag hê dat my musiek mense moet aanmoedig om ’n bietjie dieper te gaan delf oor die betekenis van hul eie lewens,” deel dié talentvolle kunstenaar.
Jy Vir My is beslis ’n moet vir elke liefdesliedjieaanhanger se speellys. Die kombinasie van storieboekmooi-lirieke, ’n treffende deuntjie en ’n uitsonderlike stem, is die perfekte bestanddele vir ’n treffer wat oor baie jare steeds gaan voortleef.
Afrikaans Almarie du Preez
Brendan Peyper se video meer as 1 miljoen keer gesien
Die Heuwels Fantasties ft. JR reik splinternuwe...